b'\n_START_ARTICLE_\nNestoriaanlus\n_START_PARAGRAPH_\nNestoriaanlus on Konsantinoopoli peapiiskopist Nestoriosest (suri 450 pKr) alguse saanud kristluse suund, millest arenes v\xc3\xa4lja nestoriaanlik kirik._NEWLINE_Nestoriaanlus algas Nestoriose ettepanekust asendada neitsi Maarja autiitel jumalas\xc3\xbcnnitaja (kreeka keeles Theotokos) tiitliga Kristuses\xc3\xbcnnitaja (Khristotokos). Nestoriose arvates oli Maarja austamine muutnud Jeesuse austamise teisej\xc3\xa4rguliseks ning ta \xc3\xbcritas vana kristoloogilise \xc3\xb5petuse taastamise abil rahvahulkades levivat Maarja-kultust v\xc3\xa4lja t\xc3\xb5rjuda.  _NEWLINE_Nestoriose ettepanekuid arutas 431. aastal pKr oikumeeniline kirikukogu Efesoses ning otsustas need tagasi l\xc3\xbckata. V\xc3\xa4ljaspool Rooma impeeriumi elavad idamaade kiristlased (tulevased orientaalsed kirikud) suhtusid Nestoriose ettepanekutesse pooldavalt.\n_START_SECTION_\nNestoriaanluse levik\n_START_PARAGRAPH_\nNestoriuse \xc3\xb5petus levis Antiookiast ja Ida-S\xc3\xbc\xc3\xbcriast Mesopotaamiasse ning seej\xc3\xa4rel \xc3\xbcle kogu Sassaniidide impeeriumi. Seet\xc3\xb5ttu nimetatakse nestoriaanlust m\xc3\xb5nikord ka P\xc3\xa4rsia kristluseks. Sisuliselt ei ole ta aga kunagi olnud p\xc3\xa4rsialik, kuigi Sassaniidide aegu p\xc3\xb6\xc3\xb6rdus palju zoroastristlikke p\xc3\xa4rslasi kristlusesse.\xc2\xa0Liturgiliseks keeleks j\xc3\xa4i s\xc3\xbc\xc3\xbcria keel ning see m\xc3\xa4\xc3\xa4ras suuresti \xc3\xa4ra ka kiriku meelsuse._NEWLINE_Aastaks 500 pKr oli nestoriaanlik kirik Iraani impeeriumis organiseeritud Rooma riigistruktuuride ja zoroastrismi eeskujul, seda organisatsiooni v\xc3\xb5ib nimetada ka nestoriaanlikuks kirikuks._NEWLINE_Ka osa araablasi p\xc3\xb6\xc3\xb6rdus nestoriaanlikku kristlusesse. Iraani piiri \xc3\xa4\xc3\xa4res Lakhmiidide kuningriigis (pealinn al-Hirah) tekkis nestoriaanlik piiskopkond.\xc2\xa0Nestoriaanidest araablastel ei etendanud h\xc3\xb5imusuhted enam olulist rolli, siin sai alguse araabia rahvus. _NEWLINE_Nestoriaanlus levis t\xc3\xa4nap\xc3\xa4eva Usbekistani aladele. 6. sajandi keskel pKr said hunnid endale oma nestoriaanliku piiskopi. _NEWLINE_Nestoriaanide hulgas oli palju edukaid ja ettev\xc3\xb5tlikke kaupmehi, kes r\xc3\xa4ndasid Siiditeel. Nii nestoriaanlikud kaupmehed kui ka mungad olid olulisteks misjoni teostajateks. Piki Siiditeed tekkisid asundused, millest paljud kuulusid nestoriaanidele. Kirikute k\xc3\xb5rvale rajati tavaliselt ka kirikukool ning haigla. Tolleaegsed nestoriaanid olid kuulsad nii oma koolihariduse kui ka meditsiini poolest.'